રાજકોટ તા. ૧૬: ભકિતનગર સ્ટેશન પ્લોટમાં આવેલા ઝોનલ ઓબ્ઝર્વેશન હોમમાં ગત રાત્રે સગીર આરોપીએ ગેરકાયદેસર રીતે પાછળના ભાગની દિવાલ ઠેંકી છરી સાથે અંદર ઘુસી જઇ અન્ય બાળ આરોપીઓને છરી બતાવી ધમાલ મચાવતાં નાશભાગ મચી ગઇ હતી. કાયદાના સંઘર્ષમાં આવેલા રાજકોટના આ બાળ ગુનેગારને અગાઉ લૂંટ સહિતના ગુનામાં પકડીને મહેસાણા સેફટી હોમમાં મોકલાયો હતો. ત્યાંથી અઠવાડીયા પહેલા ભાગીગયો હતો અનેગત રાત્રે રાજકોટના ઓબ્ઝર્વેશન હોમમાં ઘુસી જઇ ધમાલ મચાવી હતી. પોલીસની રાઇફલ પણ આ ગુનેગારે અગાઉ લૂંટી લીધી હોઇ અને ગંભીર ગુના કરવાની ટેવ ધરાવતો હોઇ તેને દબોચી લેવા પોલીસની જુદી-જુદી ટૂકડીઓ કામે લાગી છે.